Sellise koonddokumendi avaldamine, mida on muudetud pärast väikese muudatuse heakskiitmist kooskõlas määruse (EL) nr 1151/2012 artikli 53 lõike 2 teise lõiguga

(2021/C 495/06)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 (1) artikli 6 lõike 2 kolmanda lõiguga.

Väikese muudatuse heakskiitmise taotlusega saab tutvuda Euroopa Komisjoni andmebaasis eAmbrosia.

KOONDDOKUMENT

„Aceite del Bajo Aragón“

ELi nr: PDO-ES-0118-AM01 – 10. veebruar 2020

☒ KPN ☐ KGT

1. [KPN või KGT] nimetus(ed)

„Aceite del Bajo Aragón“

2. Liikmesriik või Kolmas Riik

Hispaania

3. Põllumajandustoote või toidu kirjeldus

3.1. Toote liik

Klass 1.5. Õlid ja rasvad (või, margariin, õli jne)

3.2. Punktis 1 esitatud nimetusele vastava toote kirjeldus

Toode „Aceite del Bajo Aragón“ on väärisoliiviõli, mida toodetakse sortide „Empeltre“, „Arbequina“ ja „Royal“ oliividest, mis on kasvatatud, töödeldud ja pakendatud tootespetsifikaadis sätestatud tootmis-, töötlemis- ja pakendamispiirkonnas.

Kasutada tohib ainult sortide „Empeltre“, „Arbequina“ ja „Royal“ oliive. Võttes arvesse sordi „Empeltre“ suurt osakaalu tootmispiirkonnas ja toote traditsioonilisi omadusi, peab vähemalt 80 % kasutatavatest oliividest olema just sellest sordist. Muude oliivisortide osakaal ei tohi ületada 20 %.

Päritolunimetusega „Aceite del Bajo Aragón“ hõlmatud õlid peavad kuuluma väärisoliiviõli kategooriasse ja neil peavad olema järgmised omadused.

Organoleptilised omadused

Välimus Selge, ilma kirmetise, hägu või mustusvarjundita, mis võiks kahjustada õli läbipaistvust Värvus Kollane, kuldkollase kuni vana kuldse varjundiga Maitse Hooaja alguses puuviljaline, kergelt mandlimaitseline; ilma mõruduseta, magusa varjundiga ja kergelt terav Nõutud on minimaalne hindamine degusteerimiskomisjonilt Liigitamine väärisoliiviõliks

Füüsikalised ja keemilised omadused

Maksimaalne happesus (oleiinhappe %): ≤ 0,80

Maksimaalne peroksiidarv (mEq O2/kg): 20

Maksimum K270 (nm): 0,15

Maksimum K232 (nm): 2,00

Maksimaalne niiskus- ja lenduvate ainete sisaldus (%): 0,15

Lisandite ülemmäär (%): 0,10

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Toote „Aceite del Bajo Aragón“ tooraine on punktis 4 määratletud geograafilises piirkonnas kasvatatud oliivid sortidest „Empeltre“, „Arbequina“ ja „Royal“.

3.4. Täpsustage tootmise erietapid, mis peavad toimuma määratletud geograafilises piirkonnas

Oliivid peavad olema kasvatatud ja õli toodetud ainult punktis 4 määratletud geograafilises piirkonnas.

Päritolunimetusega kaitstud õli ekstraheerimiseks kasutatavad oliivid peavad olema korjatud määratletud geograafilises piirkonnas asuvatest registreeritud istandustest. Oliivid peavad olema heakskiidetud sortidest ja kasvatatud tootespetsifikaadis sätestatud viisil.

Õli toodetakse tootmispiirkonnas asuvates registreeritud pressimisettevõtetes, mis vastavad sätestatud nõuetele.

Õli tuleb ekstraheerida 48 tunni jooksul pärast oliivide koristamist. Protsess koosneb järgmistest etappidest:

— oliivide pesemine

— pressimine; kasutada tohib kahte tüüpi veskeid: purustajat (traditsiooniline meetod) või mehaanilist pressi (pidev meetod)

— oliivimassi kloppimine

— õli eraldamine; kasutada võib kahte meetodit: — traditsioonilise meetodi puhul eraldatakse õli oliivimassist pressimise ja dekanteerimisega, — pideva meetodi puhul eraldatakse õli tsentrifuugi abil

— säilitamine

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Selle päritolunimetusega õlid tuleb pakendada tootmispiirkonda kuuluvates omavalitsusüksustes.

Õli tuleb pakendada keraamilisse või klaas-, polüetüleen- või metalltaarasse mahuga kuni viis liitrit.

3.6. Sellise toote märgistamise erieeskirjad, millele registreeritud nimetus viitab

Õli pakendaval üksusel peab olema reguleeriva asutuse valitud kontrolliasutuse poolt väljastatud vastavussertifikaat. Lisaks reguleeriva asutuse väljastatud nummerdatud etiketile, mis võimaldab toodet turustamise käigus jälgida, tuleb pakendi etiketile lisada sõnad Denominación de Origen Protegida „Aceite del Bajo Aragón“ (kaitstud päritolunimetus „Aceite del Bajo Aragón“).

4. Geograafilise piirkonna täpne määratlus

Päritolunimetusega „Aceite del Bajo Aragón“ hõlmatud õlide tootmispiirkond on Aragóni autonoomse piirkonna lääneosas asuv looduslik piirkond Zaragoza ja Terueli provintside piiril.

Geograafiline piirkond hõlmab järgmisi haldusüksusi: Aguaviva, Alacón, Albalate del Arzobispo, Alborge, Alcañiz, Alcorisa, Alloza, Almochuel, Almonacid de la Cuba, Andorra, Arens de Lledó, Ariño, Azaila, Beceite, Belchite, Belmonte de San José, Berge, Bordón, Calanda, Calaceite, Cañizar del Olivar, Caspe, Castelserás, Castelnou, Castellote, Chiprana, Cinco Olivas, Cretas, Crivillén, Escatrón, Estercuel, Fabara, Fayón, Fórnoles, Foz-Calanda, Fuentes de Ebro, Fuentespalda, Gargallo, Híjar, Jatiel, La Cebollera, La Codoñera, La Fresneda, La Ginebrosa, La Mata de los Olmos, La Portellada, La Puebla de Híjar, La Zaida, Lagata, Letux, Lledó, Los Olmos, Maella, Más de las Matas, Mazaleón, Mequinenza, Molinos, Monroyo, Nonaspe, Oliete, Parras de Castellote, Peñarroya de Tastavins, Quinto de Ebro, Ráfales, Samper de Calanda, Sástago, Seno, Torrecilla de Alcañiz, Torre de Arcas, Torre del Compte, Torrevelilla, Urrea de Gaén, Valdealgorfa, Valdeltormo, Valderrobres, Valjunquera, Vinaceite.

5. Seos geograafilise piirkonnaga

Toote „Aceite del Bajo Aragón“ valmistamiseks võib kasutada tootmispiirkonnas traditsiooniliselt kasvatatud sorte. Sorte „Empeltre“ ja „Royal“ võib olemasolevate dokumentide põhjal pidada kohalikeks sortideks, samas kui „Arbequina“ toodi 19. sajandil sisse Katalooniast. Kõige varasem teadaolev viide piirkonnast pärinevale õlile on leitud teosest „Ora maritima“, mille autor on neljandal sajandil elanud luuletaja Rufus Festus Avienius ja mis põhineb 550 aastat eKr kirja pandud tekstil. Teoses „Ora maritima“ kirjeldatakse, kuidas meremehed sõitsid mööda Ebrot ülesvoolu, et teha kaubandustehinguid selle kallastel elavate inimestega ning osta õli, veini ja nisu. Teoses nimetatakse Ebrot „Oleum Flumen“ ehk õlijõeks. Ignacio de Asso, kes kirjutas 1798. aastal Aragóni majandusajalugu käsitleva teose „Historia de la Economía Política de Aragón“, osutas sageli oliivipuudele Bajo Aragónis.

Toote „Aceite del Bajo Aragón“ praegune maine hakkas välja kujunema 19. sajandi lõpus, kui edukas Tortosa linn, kus Alam-Aragónist pärit õli enamasti turustati, meelitas ligi suurettevõtteid, kes soovisid kohaliku kvaliteetse õli pealt kasu lõigata. Varsti pärast seda loodi mitu äriühingut Alcañizis, et hankida õli otse Alam-Aragónist ning minna mööda Tortosast ja vältida sealset tihedat konkurentsi. Teine oluline dokumenteeritud viide, milles osutatakse „Aceite del Bajo Aragón“ mainele, pärineb 20. sajandi algusest. See on Isidro Aguiló y Cortése 1918. aastal kirjutatud raamat „Elaboración del Aceite de Oliva“ (oliiviõli tootmine). Kuni 20. sajandi kolmekümnendate aastate lõpuni seisid toote „Aceite del Bajo Aragón“ maine eest sellised tuntud gurmaanid nagu Teodoro Bardají ja Dionisio Pérez. Aastate jooksul kasvas toote „Aceite del Bajo Aragón“ tuntus väljaspool piirkonda ning toodet nimetati maailma parimaks oliiviõliks. Seda kajastab Daniel Magrané oma raamatus „El aceite de oliva en España“ (Espaso Calpe, 1961).

Õli tootmispiirkond asub Alam-Aragónis, Ebro jõe kaguosas ning hõlmab peamiselt Aguavivase, Martíni, Regallo, Guadalope’i ja Matarraña jõgede orgusid. Piirkonna kliima on kuiv, sademete hulk vähene ja ebakorrapärane ning temperatuurid äärmuslikud. Selle põhjuseks on asjaolu, et maastik kaitseb piirkonda nii Vahemere kui ka Atlandi ookeani merelise mõju eest, kujundades mandrilise kliima. Lisaks suurendab kuivust cierzo – valdavalt puhuv tugev kirdetuul.

Piirkond on tasane kuni kergelt künklik, pinnakõrgus ulatub 122 meetrist Caspes kuni 632 meetrini Alcorisas. Mullad on lubjarikkad, pinnas sisaldab kipsi ja karbonaatide kihte, mis on kuuma ja kuiva kliimaga miotseeni ajastikule iseloomulikud järvesetted.

Keskmine sademete hulk aastas on Caspes 327,9 mm ja Alcañizis 367,9 mm. Aasta keskmine temperatuur on Alcañizis ligikaudu 14,3 °C ja Caspes 15 °C. Keskmine maksimumtemperatuur on Alcañizis 19,9 °C ja Caspes 20,6 °C ning keskmine miinimumtemperatuur vastavalt 8,8 °C ja 9,3 °C. See näitab, et temperatuurikõikumine on suur: üle 18 °C. Märtsist oktoobrini on maksimaalne temperatuur üle 25 °C. Suvekuudel on keskmine maksimaalne temperatuur üle 35 °C. Üheks piirkonna kliima eripäraks on temperatuuriinversioon. Talvel laskub külm õhk antitsüklonite perioodil madalamatesse piirkondadesse, tekitades pikaajalisi külmi uduperioode, mille kestel maksimaalsed temperatuurid jäävad alla 6 °C, samas kui kõrgemal, kus udu puudub, võivad maksimaalsed temperatuurid ületada 15 °C.

Lisaks keskkonnale, mis oma geograafiliste omaduste tõttu sobib oliivipuude kasvatamiseks, kasutavad kohalikud asjakohaseid meetodeid oliivipuude kasvatamiseks, mulla säilitamiseks, väetamiseks, puude lõikamiseks ning kahjurite ja haiguste tõrjeks.

Viide tootespetsifikaadi avaldamisele

Kaitstud päritolunimetusega toote „Aceite del Bajo Aragón“ spetsifikaat

(1) EÜT L 179, 19.6.2014, lk 17.